โรงพยาบาลเปียงยาง

โรงพยาบาลเปียงยาง (เกาหลี: 평양종합병원; อังกฤษ: Pyongyang General Hospital) เป็นโรงพยาบาลแห่งหนึ่งในเปียงยาง ประเทศเกาหลีเหนือ ตั้งอยู่บริเวณหน้าอนุสาวรีย์สถาปนาพรรค พิธีวางศิลาฤกษ์เกิดขึ้นเมื่อวันที่ 19 มีนาคม ค.ศ. 2020 ระหว่างการระบาดทั่วของโควิด-19 และการก่อสร้างดำเนินไปบนพื้นฐานของ "การรณรงค์เร็ว" (speed campaign) โดยมีกำหนดการแล้วเสร็จที่คาดการณ์ไว้คือเดือนตุลาคม ค.ศ. 2020 ก่อนงานฉลองครบรอบ 75 ปีการก่อตั้งพรรคแรงงานเกาหลี โรงพยาบาลไม่สามารถดำเนินการได้ตามกำหนดเวลาที่วางไว้ แต่อย่างไรก็ตาม ภายในวันที่ 27 กุมภาพันธ์ ค.ศ. 2025 โรงพยาบาลได้ดำเนินการก่อสร้างจนเสร็จสมบูรณ์แล้ว และพร้อมสำหรับการเปิดอย่างเป็นทางการในวาระครบรอบ 80 ปีการก่อตั้งพรรคแรงงานเกาหลี ใน ค.ศ. 2025 คิม จ็อง-อึนเดินทางไปเยี่ยมชมโรงพยาบาลเมื่อวันที่ 27 กุมภาพันธ์และ 23 กันยายน และเขาได้ทำพิธีเปิดโรงพยาบาลอย่างเป็นทางการเมื่อวันที่ 6 ตุลาคม โรงพยาบาลเปียงยางเปิดทำการเมื่อวันที่ 4 พฤศจิกายน ค.ศ. 2025 อย่างไรก็ตาม โรงพยาบาลได้เริ่มรับผู้ป่วยตั้งแต่วันก่อนหน้าการเปิดทำการ ภูมิหลัง เอ็นเคนิวส์ (NK News) รายงานว่าโครงการดังกล่าวได้รับความเห็นชอบในการประชุมระยะเวลาสี่วันซึ่งสิ้นสุดลงเมื่อวันที่ 31 ธันวาคม ค.ศ. 2019 ซึ่งมีการ "อภิปรายและตัดสินใจเกี่ยวกับภารกิจในการสร้างโรงพยาบาลทั่วไปที่ทันสมัยในเปียงยาง เพื่อส่งเสริมสุขภาพของประชาชนเนื่องในโอกาสครบรอบ 75 ปีการก่อตั้งพรรค" ในพิธีวางศิลาฤกษ์ คิม จ็อง-อึนยอมรับว่ามี "อุปสรรคมากมาย" ในการสร้างโรงพยาบาลให้เสร็จสิ้นภายในระยะเวลาอันสั้นเช่นนี้ และการทำให้โรงพยาบาลเสร็จสมบูรณ์นั้นต้องแลกด้วยการยุติโครงการอื่น ๆ หลังการวางศิลาฤกษ์ เจ้าหน้าที่หลายคนได้เขียนบทความแสดงทัศนะในโรดงชินมุน (Rodong Sinmun) โดยให้คำมั่นว่าจะทำ "การต่อสู้ตลอดทั้งคืน" (all-night battles) เพื่อการก่อสร้างโรงพยาบาล โรงพยาบาลแห่งนี้ถือเป็นโครงการสำคัญโครงการแรกของแคมเปญ "การบุกทะลวงไปข้างหน้า" (head-on breakthrough) ในรูปแบบของขบวนการช็อลลีมา ซึ่งถูกคิดขึ้นภายหลังความล้มเหลวของการประชุมสุดยอดที่ฮานอย (รวมถึงการที่ไม่ได้รับการผ่อนปรนวิธีการบังคับที่เกี่ยวข้อง) และการลดความสำคัญของแผนห้าปีในเวลาต่อมา การก่อสร้าง ภายในวันที่ 2 เมษายน ตามรายงานจากเดอะเปียงยางไทมส์ (The Pyongyang Times) และภายในวันที่ 15 มิถุนายน หอคอยทั้งสองของโรงพยาบาลได้ดำเนินการก่อสร้างจนถึงจุดสูงสุด การก่อสร้างโรงพยาบาลยังคงดำเนินต่อไปหลังผ่านพ้นกำหนดการเดิมในเดือนตุลาคม ค.ศ. 2020 และการเตรียมความพร้อมสำหรับการเปิดดำเนินงานของโรงพยาบาลถูก "เร่งผลักดันให้รุดหน้า" ในเดือนมกราคม ค.ศ. 2021 วิทยุเอเชียเสรี (Radio Free Asia) รายงานว่าโครงสร้างภายนอกของโรงพยาบาลเสร็จสมบูรณ์แล้ว แต่ภายในยังคงไม่เสร็จสิ้น เนื่องจากการระบาดทั่วของโควิด-19 และวิธีการบังคับต่อเกาหลีเหนือทำให้การนำเข้าอุปกรณ์ทางการแพทย์หยุดชะงัก ในเดือนเมษายน ค.ศ. 2023 มีการเผยแพร่ข้อมูลว่าในเดือนมิถุนายน ค.ศ. 2022 คิม จ็อง-อึนได้อนุมัติการออกแบบภายในของโรงพยาบาล รวมถึงชุดเครื่องแบบของบุคลากรทางการแพทย์ พิธีเปิดและการเปิดทำการ เมื่อวันที่ 27 กุมภาพันธ์ ค.ศ. 2025 คิมเดินทางไปเยี่ยมชมโรงพยาบาลที่สร้างเสร็จสมบูรณ์แล้ว ซึ่งสำนักข่าวกลางเกาหลี (KCNA) รายงานว่ามีความพร้อมที่จะทำพิธีเปิดในเดือนตุลาคม เพื่อให้ทันวาระครบรอบ 80 ปีการก่อตั้งพรรคแรงงานเกาหลี เขาได้แสดงความพึงพอใจต่อโครงการโรงพยาบาลที่เสร็จสมบูรณ์นี้ คิมไปเยี่ยมชมโรงพยาบาลอีกครั้งในวันที่ 23 กันยายน โดยในภาพถ่ายที่เผยแพร่โดย KCNA ปรากฏให้เห็นอุปกรณ์ทางการแพทย์และเตียงสำหรับผู้ป่วย คิมทำพิธีเปิดโรงพยาบาลอย่างเป็นทางการเมื่อวันที่ 6 ตุลาคม ค.ศ. 2025 ก่อนวันครบรอบ 80 ปีการก่อตั้งพรรคแรงงานเกาหลี วันที่ 4 พฤศจิกายน ค.ศ. 2025 โรงพยาบาลเปียงยางได้เปิดทำการ โดย KCNA รายงานว่าโรงพยาบาลได้เริ่มรับผู้ป่วยตั้งแต่วันก่อนหน้า โรงพยาบาลแห่งนี้เป็นส่วนหนึ่งของคำสัญญาของคิมที่จะสร้างสถานพยาบาลใน 20 นครและอำเภอในทุก ๆ ปี อ้างอิง